অগ্নিগর্ভ বালি। বুধবার জমি বিবাদকে কেন্দ্র করে উত্তপ্ত হয়ে ওঠে বালির বসুকাটি আনন্দনগর এলাকা।
বিষ্ণুপদ দাস নামে স্থানীয় এক বাসিন্দার সঙ্গে একটি ক্লাবের গোলমালের জন্যই এ হেন ঘটনা ঘটে। তিন-তিনটি কলেজ বিল্ডিং ভাঙচুর করা হয়। তাতে অগ্নিসংযোগও করা হয়। পরিস্থিতি নিয়ন্ত্রণে আনার জন্য নামানো হয় পুলিশ বাহিনী। তাতেও পরিস্থিতি নিয়ন্ত্রণে আনা সম্ভব হয়নি। ফলে মোতায়েন করা হয় র‌্যাফ, কমব্যাট ফোর্স। 
ঘটনা হল, বিষ্ণপদবাবুর একটি বিএড কলেজ ও একটি বিটি কলেজ রয়েছে। বিএড কলেজের কাছেই তাঁর বাড়ি। বিষ্ণুপদর বাড়ির সামনের জমির মালিকানা নিয়েই গোলমালের সূত্রপাত। পরে তা বড় আকার নেয়। স্থানীয় একটি ক্লাবের কর্তাদের প্ররোচনায় প্রায় শখানেক স্থানীয় বাসিন্দা বুধবার সকালে বিষ্ণুপদবাবুর বাড়ি ঘেরাও করে। বিক্ষোভ দেখাতে শুরু করে তারা। অগ্নিসংযোগ করা হয় দুটি কলেজে। ভাঙচুর, আগুন লাগানোর ঘটনায় ৩৫ জনক গ্রেফতার করা হয়েছে।